bluuebunny/crossref_metadata_2025 huggingface dataset:
Οι ερωτικές σχέσεις στο ελληνικό λαϊκό παραμύθι
Authors: Καραμανώλη Βασιλική
Published: August 2021

Η έρευνα αυτή μελετά μέσα από το λαϊκό παραμύθι κοινωνικές αναπαραστάσεις και όψεις ιδεολογίας που σχετίζονται με την ερωτική συμπεριφορά. Πιο συγκεκριμένα η μελέτη επικεντρώθηκε σε τρεις γενικούς στόχους: α) πως το παραμύθι αναπαριστά τις ερωτικές σχέσεις, β) πως διαφοροποιούνται τα δυο φύλα ως προς την ερωτική τους συμπεριφορά, γ) ποια είναι η στάση της οικογένειας στην ερωτική σχέση των παιδιών. Σε όλες τις περιπτώσεις εξετάστηκε η κοινωνική κατηγορία υπαγωγής των ηρώων. Επίσης εξετάστηκε: το είδος των ερωτικών σχέσεων (κοινωνικά θεμιτές ή Βέβηλες), το επίπεδο πραγματοποίησής τους (πρόθεση, υποψία ή γεγονός), η κατάληξή τους (γάμος, χωρισμός ή τιμωρία κάποιου από τα διαδρώντα πρόσωπα ή και των δυο). Ένα από τα κεντρικά ερωτήματα ήταν αν το λαϊκό παραμύθι λειτουργεί ως μοχλός επικύρωσης της κυρίαρχης αντίληψης σχετικά με την ερωτική συμπεριφορά ή αν Βοηθά το υποκείμενο να απελευθερώσει απωθημένους πόθους. Επίσης για τον ίδιο λόγο μελετήθηκαν κάποιες επιπλέον παράμετροι που θα μπορούσαν να φωτίσουν τις ιδιαίτερες πλευρές του Βέβηλου ερωτισμού, όπως: οι αιτίες της Βέβηλης ερωτικής σχέσης, η αντίδραση του/της απατημένου/ης συζύγου, η είδος της αιμομιξίας, η είδος της ομοφυλοφιλίας. Σχετικά με την ερωτική συμπεριφορά των δυο φύλων εξετάστηκαν: το υποκείμενο που αναλαμβάνει την πρωτοβουλία έναρξης μιας ερωτικής σχέσης, τα κριτήρια επιλογής του ερωτικού αντικειμένου, η συμπεριφορά που υιοθετείται από τα δύο φύλα κατά τη διάρκεια της σχέσης. Στόχος ήταν να διερευνηθούν τα ερωτήματα σχετικά με την εικόνα που οικοδομεί το λαϊκό παραμύθι για τα δυο φύλα. Στη συνέχεια μελετήθηκε η στάση της οικογένειας απέναντι στην ερωτική συμπεριφορά και στις προθέσεις των παιδιών της. Συγκεκριμένα, εξετάστηκαν η αντίδραση της οικογένειας στην ήδη πραγματοποιημένη ή επικείμενη ερωτική σχέση του παιδιού της και τα κριτήρια με Βάση τα οποία υιοθετεί θετική ή αρνητική στάση κάθε φορά. Επιδίωξή μας ήταν να διερευνηθεί το ερώτημα αν η οικογένεια επιδιώκει την κοινωνική ανέλιξη και την οικονομική ευημερία του παιδιού της ή αν επιμένει στην ψυχική και συναισθηματική του ικανοποίηση και ισορροπία. Οι κοινωνικές κατηγορίες Βοήθησαν στη μελέτη του ερωτήματος αν η λαϊκή αφήγηση προσπαθεί να μειώσει τα διομαδικά όρια με τη τακτική της άρσης της διομαδικής προκατάληψης (Wilder, 1988). Ερευνάται με ποιον τρόπο προσπαθεί το παραμύθι να πείσει τα υποκείμενα να αποδέχονται όρια περιοριστικά της ελευθερίας τους (Hameker, 1971). […]
Οργάνωση και διοίκηση του φυσικού και παιδαγωγικού περιβάλλοντος και της υποδομής των κτιρίων στη δευτεροβάθμια εκπαίδευση
Authors: Παπαχρήστου Μαρία
Published: August 2021

Από τις σημαντικότερες προκλήσεις που αντιμετωπίζει η χώρα μας σε μια περίοδο παγκόσμιων διαρθρωτικών αλλαγών στην παραγωγή και τη χρήση γνώσης είναι η αναβάθμιση του εκπαιδευτικού συστήματος, ώστε η Παιδεία μας να αποκτήσει την αναγκαία ποιότητα και αποτελεσματικότητα για να ανταποκριθεί στον εθνικό ρόλο της. Οι τεχνολογικές εξελίξεις, η επανάσταση της επικοινωνίας και η διεθνοποίηση της παραγωγής δημιουργούν νέες προοπτικές και ευκαιρίες με την προϋπόθεση ότι θα είμαστε σε θέση να προετοιμαστούμε κατάλληλα. Γι’ αυτό απαιτείται η προσαρμογή του εκπαιδευτικού συστήματος μας σε αυτά τα δεδομένα. Η εκπαίδευση αποτελεί τον ισχυρότερο ίσως μηχανισμό που διαθέτει η ανθρωπότητα για να ανταποκριθεί στα αιτήματα και τις ανάγκες της νέας εποχής. Στην εποχή της παγκοσμιοποίησης η Ελληνική Εκπαίδευση θα ήταν απολύτως απαραίτητο να δώσει σύγχρονη διάσταση στη φιλοσοφία της και να ευαισθητοποιήσει τους νέους στην προσέγγιση των λαών. Οι παραπάνω εξελίξεις αρχίζουν να αποστερούν σοβαρά τον εκπαιδευτικό από την παραδοσιακή μορφή εξουσίας που κατείχε. «Από τον Β’ Παγκόσμιο Πόλεμο και μέχρι σήμερα η θέση του εκπαιδευτικού βρίσκεται σε συνεχή υποβάθμιση» και έχει χάσει πολύ από το κύρος και το κοινωνικό γόητρό του. Με τη ραγδαία ανάπτυξη της επιστημονικής γνώσης και της τεχνολογίας που παρατηρείται σήμερα και με τις ταχύτατες κοινωνικές και πολιτισμικές μεταβολές που συντελούνται, ο εκπαιδευτικός, περισσότερο από ό,τι συμβαίνει σε κάθε άλλο κοινωνικό λειτούργημα, χάνει σε πολύ μικρό χρονικό διάστημα τον ενεργό επιστημονικό και παιδαγωγικό εξοπλισμό του. […]
Στρεβλώσεις διομαδικού χαρακτήρα έναντι της κοινωνικής απειλής από το aids και από τους ανθρώπους που ζουν με αυτό
Authors: Παυλοπούλου Ιωάννα
Published: August 2021

Στην παρούσα έρευνα, μελετάται το AIDS υπό το πρίσμα των διομαδικών σχέσεων. Ερευνάται η επίδραση των δηλωτικών ομάδας πληροφοριών στις εξαρτημένες μεταβλητές: εκτίμηση κινδύνου, απόδοση αιτίου, ψυχολογιοποίηση και κοινωνικό αποκλεισμό (στην νοηματική του κοινωνικού αποκλεισμού συμπεριλαμβάνονται τα δικαιώματα, η άρση ή μη του απορρήτου, η συναναστροφή και η συμπαράσταση). Σε πείραμα μεταξύ ατόμων (ν=480, ετεροφυλόφιλοι/ες άνδρες, γυναίκες), χρησιμοποιήθηκε σχέδιο 3 x 2 x 2 με ανεξάρτητες μεταβλητές την ευδιάκριτη πληροφορία του σεξουαλικού προσανατολισμού (επίπεδα: ετεροφυλόφιλος, ομοφυλόφιλος, αμφιφυλόφιλος), καθώς και τη διακριτική πληροφορία του φύλου του ήρωα (άνδρας - γυναίκα) και του φύλου του απαντώντος. Ο σεξουαλικός προσανατολισμός του HIV+ ατόμου, επέδρασε στην εκτίμηση κινδύνου, στην κοινωνική απόδοση αιτίου, στη ψυχολογιοποίηση και στη συμπαράσταση. Το φύλο του απαντώντος επέδρασε σε όλες ανεξαιρέτως τις εξαρτημένες μεταβλητές. Το φύλο του ήρωα του σεναρίου επέδρασε μόνο στο απόρρητο. Τα ευρήματά μας προτείνουν ότι: 1. Εξαιτίας των διομαδικών ερεθισμάτων παρήχθησαν διαφορετικού χαρακτήρα, για τα δύο φύλα, στρεβλώσεις (αμυντικές διομαδικές στρεβλώσεις στους άνδρες και φοβικές στρεβλώσεις στις γυναίκες), που δύναται να οδηγήσουν τα υποκείμενα στην ανάσχεση των συμπεριφορών προφύλαξης (μέσω της εκτίμησης μεγαλύτερου κινδύνου για τον αμφιφυλόφιλο, με την παράλληλη μείωση του κινδύνου για τις άλλες ομάδες) και στον συμβολικό ή πραγματικό αποκλεισμό των προσβεβλημένων με τρόπους άμεσους (στην περίπτωση των αμφιφυλόφιλων) ή έμμεσους και συγκαλυμμένους (στην περίπτωση των ομοφυλοφίλων) και, 2. Έχει μετατοπισθεί ο στόχος των στρεβλώσεων που ενεργοποιήθηκαν για την αντιμετώπιση της απειλής του AIDS και των προσβεβλημένων ατόμων (από τους ομοφυλόφιλους στους αμφιφυλόφιλους). Εκτιμάται ότι, οι κοινωνικά και ιδεολογικά φορτισμένες στρεβλώσεις που παρήχθησαν είναι παρακολουθητικές της ΚΑ του AIDS, που φαίνεται ότι μεταβάλλεται μαζί με την ΚΑ της ομοφυλοφιλίας, ενώ αναδύεται η ΚΑ της αμφιφυλοφιλίας.
Βιογραφική πορεία και ανάπτυξη της ακαδημαϊκής γλωσσικής ικανότητας. Το παράδειγμα των δίγλωσσων παλιννοστούντων φοιτητών από τη Γερμανία στα παιδαγωγικά τμήματα του ελληνικού πανεπιστήμιου
Authors: Μπερζαμάνη Θωμαή
Published: August 2021

Η παρούσα έρευνα βασίστηκε στην υπόθεση ότι τα προβλήματα που παρατηρούνται στην ακαδημαϊκή πορεία των παλιννοστούντων φοιτητών (Δαμανάκης, 1993) οφείλονται κατά κύριο λόγο στην ελλιπή ανάπτυξη της «Ακαδημαϊκής Γλωσσικής Ικανότητας» (Cummins, 1999) τους. Ως παράδειγμα για τη διερεύνηση της πιο πάνω υπόθεσης επιλέχθηκαν οι παλιννοστούντες φοιτητές από τη Γερμανία στα Παιδαγωγικά Τμήματα, στα οποία η καλή γνώση της ακαδημαϊκής γλώσσας θεωρείται βασική προϋπόθεση για την επιτυχή φοίτηση και περαίωση των σπουδών. Οι παλιννοστούντες φοιτητές από τη Γερμανία διακρίνονται για την ποικιλία της βιογραφικής και της εκπαιδευτικής τους πορείας. Η μέθοδος της αυτοβιογραφικής / αφηγηματικής συνέντευξης (Schütze, 1981), η οποία χρησιμεύει τόσο για τη συλλογή όσο και την ανάλυση του υλικού, είναι κατάλληλη να συνδέσει τις ξεχωριστές πορείες των ατόμων και ταυτόχρονα να οδηγήσει στη διαμόρφωση μίας θεωρίας που να δείχνει την ανάπτυξη της «Ακαδημαϊκής Γλωσσικής Ικανότητας» (Cummins, 1999), καθώς και τους εκπαιδευτικούς και κοινωνικούς παράγοντες που άπτονται αυτής.
Γεωπολιτική των εθνών και της παγκοσμιοποίησης
Authors: Βέργος Κωνσταντίνος
Published: August 2021

Το παρόν πόνημα ασχολείται με την γεωπολιτική και τις διεθνείς σχέσεις των εθνών και των νέων υποκειμένων της παγκοσμιοποίησης. Αποτελείται από 3 μέρη, 21 κεφάλαια και 63 υποκεφάλαια. Το κάθε μέρος αποτελείται από 7 κεφάλαια. Το κάθε κεφάλαιο αποτελείται από 3 υποκεφάλαια. Κάθε μέρους, κεφαλαίου και υποκεφαλαίου προτάσσεται μία εισαγωγή βασικών ιδεών. Το έβδομο κεφάλαιο κάθε μέρους (δηλαδή τα κεφ. 7°, 14° και 21°) ασχολείται με την φιλοσοφική τεκμηρίωση των περιεχομένων του αντίστοιχου μέρους. Το κρίσιμο ερώτημα των Διεθνών Σχέσεων, το ερώτημα ‘συνεργασία ή σύγκρουση;’ εξετάζεται, εδώ, υπό τους περιορισμούς που θέτουν η γεωπολιτική συνθήκη και οι όροι του γεωπολιτικού παιγνίου. Ονομάζουμε γεωπολιτική συνθήκη την υπόθεση του πεπερασμένου και κλειστού κόσμου, υπόθεση ισχύουσα στην διεθνή πολιτική από το τέλος της κολομβιανής εποχής (1900). Ονομάζουμε γεωπολιτικό παίγνιο το παίγνιο πολιτικής ισχύος μηδενικού αθροίσματος που εκτυλίσσεται υπό τους περιορισμούς της γεωπολιτικής συνθήκης. Ποιοι είναι οι παίκτες, όμως, αυτού του παιγνίου; Ποια τα δρώντα υποκείμενα της πολιτικής; Ποια τα δρώντα υποκείμενα της συνεργασίας ή της σύγκρουσης; Το παρόν πόνημα μπορεί να αναγνωσθεί και ως διατριβή επί της φύσης και της σύστασης του δρώντος υποκειμένου. Και αν, ήδη από το πρώτο μέρος της εργασίας, μπορούμε να ορίσουμε με σαφήνεια την έννοια της γεωπολιτικής συνθήκης και του γεωπολιτικού παιγνίου, η φύση και η σύσταση του υποκειμένου εξετάζεται καθ’ όλη την έκταση της εργασίας, και στα τρία της μέρη. Αν η γεωπολιτική συνθήκη και το γεωπολιτικό παίγνιο μπορούν να ορισθούν, από μια ιστορική στιγμή και μετά, ως έννοιες γενικής εφαρμογής (ακόμη και όταν τα συμπεράσματα ως προς το δέον γενέσθαι είναι εντελώς αντιφατικά μεταξύ τους), η φύση και η σύσταση του δρώντος υποκειμένου μεταβάλλεται συνεχώς στον χώρο και τον χρόνο. […]
Η ανίχνευση των μεταλλάξεων του μικροδορυφορικού DNA σε γυναικολογικούς καρκίνους που έχουν υποβληθεί σε ακτινοθεραπεία
Authors: Αγγελάκης Εμμανουήλ
Published: August 2021

Ο καρκίνος του τραχήλου της μήτρας και ο καρκίνος του ενδομήτριου είναι από τα πιο συχνά αίτια γυναικολογικού καρκίνου. Η χειρουργική θεραπεία, η χημειοθεραπεία και η ακτινοθεραπεία αποτελούν τα συνήθη θεραπευτικά μέσα για την αντιμετώπιση της κακοήθειας στο γυναικείο γεννητικό σύστημα. Η ακτινοθεραπεία είναι πολύ σημαντική για την αντιμετώπιση του καρκίνου του τραχήλου της μήτρας, ενώ στην περίπτωση του καρκίνου του ενδομήτριου έχει πολύ μεγάλη σημασία στις περιπτώσεις προχωρημένης νόσου ή σε υψηλού διεγχειρητικού κινδύνου ασθενείς. Η συνεργασία πολλών γενετικών παραγόντων, γενετικών μεταλλάξεων και γενετικών πολυμορφισμών στην καρκινογένεση του γεννητικού συστήματος, οδηγεί στην μελέτη της πιθανής συσχέτισης των γενετικών αυτών φαινομένων με την πρόγνωση και την ανταπόκριση στην θεραπεία και ειδικότερα στην ακτινοθεραπεία για την περίπτωση της μελέτης μας. Επομένως, η αποτελεσματικότητα της ακτινοθεραπείας πιθανά επηρεάζεται από τα γενετικά χαρακτηριστικά των κακοηθών κυττάρων-στόχων. Ο σκοπός της παρούσας μελέτης ήταν η διαπίστωση μοριακών προγνωστικών δεικτών για την ανταπόκριση του καρκίνου του τραχήλου και του ενδομήτριου στην ακτινοθεραπεία. Για την μελέτη αυτή χρησιμοποιήθηκαν μικροδορυφορικοί δείκτες εντοπιζόμενοι στα χρωμοσώματα 1, 2, 3, 9, 13 και 17. Πιο συγκεκριμένα η θέση εντόπισης τους ήταν στις εξής χρωμοσωμιακές περιοχές: 1p, 2p, 2q, 3p, 9p, 9q, 13q, 17p και 17q. Το υλικό μελέτης προέρχεται από ασθενείς με καρκίνο του τραχήλου της μήτρας και ασθενείς με καρκίνο του ενδομήτριου, οι οποίοι νοσηλεύτηκαν στην Γυναικολογική Κλινική του Πανεπιστημιακού Νοσοκομείου Ηρακλείου από Μάρτιο του 1997 έως και τον Μάιο του 1999, ακολούθησαν συγκεκριμένο θεραπευτικό πρωτόκολλο και είχαν λεπτομερές follow-up. Ταυτόχρονα έγινε προσπάθεια ανίχνευσης των συσχετίσεων μεταξύ των κλινικο-παθολογικών παραμέτρων των ασθενών και γενετικών μεταλλάξεων στις γονιδιακές περιοχές της μελέτης μας. Όλα τα αποτελέσματα επεξεργάστηκαν στατιστικά για τις πιθανές συσχετίσεις μεταξύ τους. Γενετικές μεταλλάξεις στον αρχικό γονότυπο του όγκου διαπιστώθηκαν στο 86.5% των περιπτώσεων του καρκίνου του τραχήλου και στο 81% των περιπτώσεων του ενδομήτριου καρκίνου, μετά την ακτινοθεραπεία. Η επανεμφάνιση του αρχικού γονότυπου συνέβη στο 40.5% και στο 28.6% των περιπτώσεων αντίστοιχα, κυρίως στους ασθενείς που θεραπεύτηκαν παρά στις υποτροπιάζουσες περιπτώσεις. Οι καμπύλες επιβίωσης κατά Kaplan-Meier παρουσίασαν χειρότερη πρόγνωση στους ασθενείς με καρκίνο του τραχήλου που περιέχουν γενετικές μεταλλάξεις στην χρωμοσωμιακή περιοχή 3p ή 13q, και για τον καρκίνο του ενδομήτριου στην περιοχή 13q. Τα πειραματικά δεδομένα υποδεικνύουν πιθανή συσχέτιση των γονιδίων hMLHl και BRCA2, τα οποία εμπλέκονται σε μονοπάτια επιδιόρθωσης DNA και εντοπίζονται στους γονιδιακούς τόπους 3p και 13q αντίστοιχα. Συνεπώς, η ανάλυση με την βοήθεια του μικροδορυφορικού DNA, μπορεί να χρησιμοποιηθεί ως προγνωστικός δείκτης για την ανταπόκριση ασθενών με καρκίνο του ενδομήτριου ή του τραχήλου στην ακτινοθεραπεία.
Η ζωγράφος Θάλεια Φλωρά - Καραβία (1871 - 1960)
Authors: Τσούργιαννη Δέσποινα
Published: August 2021

Η Θάλεια Φλωρά-Καραβία συνιστά αναμφίβολα μία από τις πιο ενδιαφέρουσες προσωπικότητες στο χώρο της γυναικείας καλλιτεχνικής παραγωγής στα τέλη του 19ου και στις αρχές του 20ου αιώνα. Σε μία εποχή που η δράση του γυναικείου φύλου στη λεγόμενη δημόσια σφαίρα ήταν σχεδόν απαγορευτική, η περίπτωση της Φλωρά- Καραβία προκαλεί τον ερευνητή όχι μόνο στο επίπεδο της αισθητικής αξιολόγησης και αποτίμησης αλλά και σε ένα επίπεδο καθαρά κοινωνιολογικό. Βέβαια, δεν πρέπει να παραληφθούν οι προσπάθειες προηγούμενων γυναικών ζωγράφων, όπως η Ελένη Μπούκουρη-Αλταμούρα και η Κλεονίκη Γενναδίου, οι οποίες δημιούργησαν με το έργο τους ένα ασφαλές εφαλτήριο πάνω στο οποίο εδράστηκαν και καρποφόρησαν προσπάθειες σαν αυτές της Θάλειας Φλωρά-Καραβία. Ο μακρύς και πολυκύμαντος βίος της ζωγράφου, η πολυποίκιλη εκθεσιακή δραστηριότητα που ανέπτυξε καθώς και η ενεργή συμμετοχή της σε γεγονότα που στιγμάτισαν την ελληνική ιστορία, όπως οι Βαλκανικοί Πόλεμοι, η Μικρασιατική Εκστρατεία και οι δύο Παγκόσμιοι Πόλεμοι, δεν άμβλυναν στο ελάχιστο το εικαστικό έργο της, εξαιρετικά πλούσιο τόσο ποσοτικά όσο και ποιοτικά. Η ευρύτατη θεματογραφική γκάμα και ο πλούτος των τεχνοτροπικών στυλ, που διακρίνουν την εργογραφία της, την καθιστούν ιδιαίτερα σημαντική, όχι μόνον per se αλλά και την ιχνηλάτηση της ανέλιξης της νεοελληνικής τέχνης γενικότερα. [...]
Παροχή πολυμεσικών υπηρεσιών και υπηρεσιών κοινωνικής δικτύωσης σε υπερκείμενα δίκτυα και δίκτυα ίσου-προς-ίσο
Authors: Καραμολέγκος Παντελεήμων
Published: August 2021

Στην παρούσα διατριβή αναπτύσσονται και αξιολογούνται μηχανισμοί αναζήτησης και ανάκτησης πολυμεσικού περιεχομένου σε συνδυασμό με τεχνικές κοινωνικής δικτύωσης, σε υπερκείμενα δίκτυα και δίκτυα ίσου-προς-ίσο. Χρησιμοποιούνται τεχνικές οι οποίες στηρίζονται στην αναγνώριση και αξιοποίηση κοινωνικών ομάδων. Υιοθετούμε και αξιοποιούμε μετρικές όπως η εντροπία αναζήτησης και ο αριθμός των ανταλλαγών αρχείων μεταξύ χρηστών προκειμένου οι τελευταίοι να οργανωθούν σε ομάδες, με τρόπο ώστε α) να μεγιστοποιείται η πιθανότητα επιτυχούς αναζήτησης περιεχομένου από ένα κόμβο εντός της ομάδας του και β) να ελαχιστοποιείται η πιθανότητα ανεύρεσης του περιεχομένου εκτός της ομάδας. Στη συνέχεια, η οργάνωση αυτή του δικτύου σε ομάδες αξιοποιείται στα πλαίσια προληπτικής αντιγραφής πολυμεσικού περιεχομένου, προκειμένου α) να ελαχιστοποιείται ο χρόνος ανάκτησης πολυμεσικών αρχείων β) να βελτιστοποιούνται οι συνθήκες μετάδοσης πολυμεσικών ροών πάνω από δίκτυα ίσου-προς-ίσο και υπερκείμενα δίκτυα. Οι τεχνικές ομαδοποίησης επεκτείνονται και στα πλαίσια παροχής υπηρεσιών κοινωνικής δικτύωσης (social networking). Στα πλαίσια αυτά παρουσιάζονται αλγόριθμοι για εφαρμογή σκοπός της οποίας είναι η δημιουργία κοινωνικών ομάδων με στόχο τη μεγιστοποίηση της σύμπτωσης των ενδιαφερόντων εκείνων των χρηστών οι οποίοι ανήκουν σε κοινές ομάδες. Η διατριβή ολοκληρώνεται με την σύντομη παρουσίαση αρχιτεκτονικής για αποστολή πολυμεσικών ροών (multimedia streaming) πάνω από υπερκείμενα δίκτυα. Η προτεινόμενη αρχιτεκτονική υιοθετεί το πολυμεσικό πρότυπο MPEG-4, το οποίο χρησιμοποιείται ευρέως για εφαρμογές ροών πάνω από δίκτυα ίσου-προς-ίσο (p2p streaming).
Μελέτη της συμπεριφοράς κινητήρων ντήζελ με χρήση υγρών και αέριων καυσίμων
Authors: Παπαγιαννάκης Ρούσσος
Published: August 2021

Η ρύπανση της ατμόσφαιρας αλλά και ο ολοένα αυξανόμενος ρυθμός μείωσης των αποθεμάτων κλασσικών ενεργειακών πρώτων υλών (π.χ. λιγνίτης, καύσιμο Ντήζελ κ.ά.) αποτελούν ίσως δύο από τα πιο ουσιώδη και συνάμα πιο οξυμένα προβλήματα τα οποία καλείται να αντιμετωπίσει ο σημερινός άνθρωπος. Τα προβλήματα αυτά λαμβάνουν ολοένα και μεγαλύτερες διαστάσεις, αν λάβει κανείς υπ’ όψιν του την αλματώδη βιομηχανική ανάπτυξη η οποία έχει συντελεστεί τις τελευταίες ιδιαίτερα δεκαετίες σε όλους τους τομείς της ανθρώπινης δραστηριότητας. Με τον όρο ρύπανση της ατμόσφαιρας εννοούμε την αλλοίωση της φυσικής σύνθεσης του ατμοσφαιρικού αέρα. Η αλλοίωση αυτή προέρχεται από την παρουσία στην ατμόσφαιρα διαφόρων ανόργανων ουσιών οι οποίες είναι γνωστές με το όνομα ρύποι ή ρυπαντές. Οι ρύποι είναι ανόργανες ουσίες ξένες προς τα φυσιολογικά συστατικά της ατμόσφαιρας και οι οποίες μπορεί να εμφανιστούν υπό υγρή, αέρια ή και στερεή μορφή. Οι κυριότεροι ρύποι είναι τα οξείδια του αζώτου, τα οξείδια του άνθρακα, οι υδρογονάνθρακες, η αιθάλη, το όζον, τα οξείδια του θείου κ.ά. Τους ρύπους τους διακρίνουμε σε πρωτογενείς που υπάρχουν στην ατμόσφαιρα με την μορφή που παράγονται από τις πηγές τους και τους δευτερογενείς που δημιουργούνται στην ατμόσφαιρα από τον μετασχηματισμό των πρωτογενών ρύπων. Βασική πηγή δημιουργίας των ρύπων είναι η καύση των διαφόρων ενεργειακών πρώτων υλών (λιγνίτης, πετρέλαιο, υποπροϊόντα πετρελαίου, αέρια καύσιμα κ.ά.) που χρησιμοποιούνται στην βιομηχανία, στα μέσα μεταφοράς, στην παραγωγή ηλεκτρικής ενέργειας, στην θέρμανση κ.ά.. Η παρουσία στην ατμόσφαιρα διαφόρων από τους ανωτέρω περιγραφόμενους ρύπους, είναι πιθανόν να δημιουργήσει διάφορα οικολογικά προβλήματα, όπως π.χ. η εμφάνιση «νέφους» πάνω από περιοχές με υψηλή πληθυσμιακή συγκέντρωση και έντονη βιομηχανική δραστηριότητα, η εμφάνιση της «όξινης βροχής» ιδιαίτερα πάνω από περιοχές όπου στην ατμόσφαιρα υπάρχει μεγάλη συγκέντρωση οξειδίων του θείου, το φαινόμενο του «θερμοκηπίου» και η «τρύπα του όζοντος». Το «νέφος» το οποίο εμφανίζεται στην ατμόσφαιρα μιας πόλεως ή μιας περιοχής με έντονη βιομηχανική δραστηριότητα όπως π.χ. το λεκανοπέδιο της Αττικής, μπορεί να εμφανιστεί είτε υπό την μορφή «φωτοχημικού νέφους» είτε υπό την μορφή της «αιθαλομίχλης». Η «αιθαλομίχλη» χαρακτηρίζεται από υψηλή συγκέντρωση αιθάλης και οξειδίων του θείου σε συνδυασμό με χαμηλές θερμοκρασίες και αυξημένη σχετική υγρασία, ενώ το «φωτοχημικό νέφος» χαρακτηρίζεται από υψηλές συγκεντρώσεις οξειδίων του αζώτου και του άνθρακα σε συνδυασμό με υψηλές θερμοκρασίες, μεγάλης διάρκειας ηλιοφάνεια και μικρές τιμές σχετικής υγρασίας. […]
Συναρτησιοαναλυτικές μέθοδοι σε μη γραμμικά στάσιμα και εξελικτικά προβλήματα
Authors: Πούλου Μαρία-Ελένη
Published: August 2021

Η εργασία αυτή μελετά μη-γραμμικά στάσιμα και εξελικτικά προβλήματα κάνοντας χρήση μεθόδων της Συναρτησιακής Ανάλυσης. Λόγω της εκφυλισμένης φύσης των εξισώσεων αλλά και της ύπαρξης μη συμπαγών τελεστών για τη μελέτη των στάσιμων προβλημάτων χρησιμοποιούνται Χώροι Lebesque και Sobolev με Βάρος (Weighted Lebesque and Sobolev Spaces). Για τα μεν στάσιμα προβλήματα, στόχος είναι η απόδειξη ύπαρξης πρωτεύοντος ιδιοζεύγους χρησιμοποιώντας μεταβολικές και άλλες μεθόδους της Φασματικής Ανάλυσης (spectral analysis) καθώς και η απόδειξη ύπαρξης 'θετικού κλάδου Τοπικής και Ολικής Διακλάδωσης με τη βοήθεια των μεταβολικών μεθόδων (variational methods) και της Θεωρίας Τοπολογικού Βαθμού (topological degree). Στη συνέχεια η μελέτη επεκτείνεται σε εξελικτικά προβλήματα, όπου στόχο αποτελεί η απόδειξη ύπαρξης και μοναδικότητας ολικής λύσης για ένα εξελικτικό σύστημα τύπου Klein-Gordon-Schrödinger και η απόδειξη ύπαρξης ενός συμπαγούς, αναλλοίωτου υποσύνολου του χώρου φάσεων (ολικός ελκυστής) (Global Attractor), το οποίο έλκει ομοιόμορφα όλες τις τροχιές, για δεδομένες αρχικές συνθήκες σε ένα φραγμένο σύνολο με τη βοήθεια της Θεωρίας των Απειροδιάστατων Δυναμικών Συστημάτων (Dynamical Systems Theory). […]
Αλγόριθμοι εφαρμογής των N-grams στην αναγνώριση συναισθηματικού λόγου και στην διόρθωση κειμένων
Authors: Αθανασέλης Θεολόγος
Published: August 2021

Το στατιστικό γλωσσικό μοντέλο, χρησιμοποιεί τεχνικές στατιστικής εκτίμησης γλωσσικών δεδομένων εκπαίδευσης, που εφαρμόζονται σε εκτεταμένα κείμενα, με σκοπό την μοντελοποίηση της γλώσσας. Ανάμεσα στις πιο δημοφιλείς τεχνικές στατιστικής εκτίμησης είναι και τα μοντέλα N-grams. Ο ρόλος τους είναι πολύ σημαντικός για μια σειρά από εφαρμογές της γλωσσικής τεχνολογίας, όπως η αναγνώριση φωνής, η οπτική αναγνώριση χαρακτήρων, η μηχανική μετάφραση και ακόμη η ορθογραφική διόρθωση. Με την παρούσα εργασία προτείνονται δυο νέοι αλγόριθμοι εφαρμογής των Ν- grams μοντέλων στην αναγνώριση φωνής συναισθηματικού λόγου και στην διόρθωση κειμένων. Με αυτόν τον τρόπο η εργασία χωρίζεται σε δυο ενότητες. Στην πρώτη παρουσιάζεται ο αλγόριθμος εφαρμογής των N-grams μοντέλων στην αναγνώριση συναισθηματικού λόγου. Η αναγνώριση της γλωσσικής πληροφορίας του συναισθηματικού λόγου εκτός του ενδιαφέροντος που προκαλεί, παρουσιάζει και σημαντικά προβλήματα. Τα ποσοστά επιτυχίας των υπαρχόντων συστημάτων αναγνώρισης φωνής είναι αρκετά χαμηλά για εκφράσεις που έχουν έντονο συναισθηματικό χρώμα. Για αυτόν τον λόγο αναπτύχθηκε ένας αλγόριθμος που δημιουργεί ένα σώμα κειμένου με έντονο συναισθηματικό χαρακτήρα με την χρήση ενός συναισθηματικού λεξικού. Το επαυξημένο γλωσσικό μοντέλο υπολογίζεται από τον συνδυασμό ενός απλού σώματος κειμένου και του σώματος κειμένου με έντονο συναισθηματικό χαρακτήρα. Η ενσωμάτωση του επαυξημένου γλωσσικού μοντέλου σε ένα κλασσικό σύστημα αναγνώρισης φωνής έχει σαν αποτέλεσμα την βελτίωση της απόδοσης του κατά 20%. Η δεύτερη ενότητα της εργασίας αυτής αφορά την χρήση των μοντέλων N-grams στην διόρθωση κείμενων που εμφανίζουν λάθη στην σειρά των λέξεων. Ο αλγόριθμος που αναπτύχθηκε έχει σαν στόχο την διόρθωση μιας πρότασης με λέξεις που βρίσκονται σε μη κατάλληλη θέση. Για αυτόν το λόγο λαμβάνονται υπόψη όλοι οι πιθανοί συνδυασμοί αντιμεταθέσεων των λέξεων της πρότασης εισόδου. Όμως για προτάσεις με Ν λέξεις έχουμε Ν! συνδυασμούς αντιμεταθέσεων και γίνεται κατανοητό ότι ο χώρος αναζήτησης είναι πολύ μεγάλος. Έτσι προτείνεται μια νέα μέθοδος γρήγορης αναζήτησης για τον περιορισμό των αντιμεταθέσεων που στηρίζεται στα έγκυρα διγράμματα. Οι παραγόμενες προτάσεις- αντιμεταθέσεις εξετάζονται και αξιολογούνται βάσει του αριθμού των έγκυρων τριγραμμάτων. Αποτέλεσμα αυτής της μεθόδου είναι η ανίχνευση και η διόρθωση προτάσεων με λάθη στην σειρά των λέξεων.
Διαχείριση κινητικότητας και υποστήριξη απρόσκοπτων διαπομπών πολυεκπομπής στο διαδίκτυο
Authors: Λεολέης Γεώργιος
Published: August 2021

Η διατριβή πραγματεύεται το πρόβλημα της διαχείρισης κινητικότητας και την υποστήριξη απρόσκοπτων διαπομπών πολυεκπομπής και προτείνει ένα μηχανισμό για την αντιμετώπισή του. Η ανάλυσή του πρώτου ξεκινά από την περιγραφή του σύγχρονο τεχνολογικού περιβάλλοντος που στοιχειοθετεί το Κινητό Διαδίκτυο Πολυεκπομπής, όπως αυτό έχει παρουσιαστεί στη βιβλιογραφία. Στη συνέχεια ακολουθεί η λεπτομερής τεχνική περιγραφή του προβλήματος διαχείρισης κινητικότητας τόσο για πηγές όσο και παραλήπτες κίνησης πολυεκπομπής. Η προτεινόμενη λύση του προσεγγίζεται μέσω της προδιαγραφής του πρωτοκόλλου Μ- FMIPv6/FTB. Βασικά χαρακτηριστικά του είναι η χρήση ενδείξεων που προέρχονται από το στρώμα ζεύξης δεδομένων, αναφορικά με την ποιότητα των εγκατεστημένων ζεύξεων, με στόχο την επέκταση του δένδρου διανομής κίνησης πολυεκπομπής πριν τη διαπομπή του τερματικού στο νέο δίκτυο. Επίσης η προώθηση κίνησης από το προηγούμενο σημείο πρόσβασης προς το νέο, κατά τη διάρκεια εκτέλεσης της διαπομπής πολυεκπομπής του τερματικού και η προσωρινή αποθήκευση πακέτων πολυεκπομπής, στο διάστημα που προηγείται της σύνδεσή του στο νέο δίκτυο. Με αυτόν τον τρόπο μειώνεται η καθυστέρηση της διαπομπής πολυεκπομπής και περιορίζεται σημαντικά η απώλεια πακέτων λόγω της εκτέλεσής της. Η αξιολόγηση της επίδοσης του προτεινόμενου μηχανισμού πραγματοποιείται μέσω προσομοίωσης. Για το λόγο αυτό αναπτύχθηκε ένα ρεαλιστικό περιβάλλον τοπικών ασυρμάτων δικτύων, στο οποίο μοντελοποιήθηκε η τυχαία κίνηση των τερματικό και τα στοχαστικά χαρακτηριστικά του ασύρματου μέσου διάδοσης αναφορικά με την εξασθένιση των ηλεκτρομαγνητικών σημάτων. Η ανάλυση παρουσιάζει συγκριτικά αποτελέσματα του προτεινόμενου μηχανισμού, με εφάμιλλους μηχανισμούς κινητικότητας πολυεκπομπής που έχουν παρουσιαστεί στη βιβλιογραφία. Τα αποτελέσματα αποκαλύπτουν την υπεροχή του προτεινόμενου σχήματος αναφορικά με την επίδραση μίας διαπομπής στην ποιότητα των εκτελούμενων εφαρμογών πολυεκπομπής. Επίσης αναδεικνύεται μία μικρή αύξηση στην κατανάλωση δικτυακών πόρων για την προώθηση και προσωρινή αποθήκευση πακέτων πολυεκπομπής κατά την εκτέλεση της διαπομπής. Επιπλέον περιγράφεται ο ρόλος που παίζουν οι μηχανισμοί πρόβλεψης και προετοιμασίας της διαπομπής στη συνολική επίδοση.
Ενοποιημένη σηματοδοσία IP σε εξελιγμένη αρχιτεκτονική κινητού δικτύου επόμενης γενιάς
Authors: Νίκας Ευάγγελος
Published: August 2021

Το αντικείμενο έρευνας της παρούσας διδακτορικής διατριβής είναι ο σχεδιασμός και η μελέτη μιας εξελιγμένης συνολικής αρχιτεκτονικής για κινητά δίκτυα επόμενης Γενιάς. Η προτεινόμενη από τη διατριβή προσέγγιση αποσκοπεί στην επίτευξη της βαθύτερης διείσδυσης του πρωτοκόλλου IP στη στοίβα πρωτοκόλλων UMTS, με τον ορισμό ενός ευέλικτου Δικτύου Πυρήνα, πλήρως βασισμένου στο IP, καθώς και την υιοθέτηση ενοποιημένης IP σηματοδοσίας, με χρήση του Πρωτοκόλλου Έναρξης Συνόδου, ως γενικού μηχανισμού ελέγχου των υπηρεσιών Μεταγωγής Πακέτου. Τα παραπάνω οδηγούν στην αντικατάσταση των παραδοσιακών λειτουργιών UMTS από μηχανισμούς αποκλειστικά βασισμένους στο IP (αναφερόμενοι ως Γενικευμένες Διαδικασίες Ελέγχου), ενώ παράλληλα επιτυγχάνονται σημαντικά πλεονεκτήματα επίδοσης, όπως είναι το ελαφρύτερο φορτίο σηματοδοσίας, οι ταχύτερες διαδικασίες ελέγχου, η βελτιστοποιημένη διαδρομή δρομολόγησης πακέτων κ.α. Η διδακτορική διατριβή θα παρουσιάσει μια πλήρη περιγραφή της προτεινόμενης εξελιγμένης αρχιτεκτονικής για Κινητά Δίκτυα επόμενης Γενιάς σε επτά (7) συνολικά κεφάλαια. Το Κεφάλαιο 1 αποτελεί μια γενική ολιγοσέλιδη εισαγωγή του αναγνώστη στο γνωστικό πεδίο και το περιεχόμενο της διατριβής. Στο Κεφάλαιο 2 παρατίθεται μια σύντομη παρουσίαση του Δικτύου UMTS, στην εξέλιξη του οποίου στηρίζεται η αρχιτεκτονική που προτείνεται. Ακολουθεί το Κεφάλαιο 3, όπου αναλύονται συνοπτικά οι παραδοσιακές διαδικασίες ελέγχου UMTS για υπηρεσίες Μεταγωγής Πακέτου, πάνω στις οποίες βασίζονται οι προτεινόμενες Γενικευμένες Διαδικασίες Ελέγχου. Η εξελιγμένη αρχιτεκτονική παρουσιάζεται αναλυτικά στα Κεφάλαια 4 και 5 της διατριβής. Στο Κεφάλαιο 4 πραγματοποιείται μια σύντομη ανασκόπηση της υφιστάμενης ερευνητικής δραστηριότητας στην εν λόγω επιστημονική περιοχή και παρουσιάζονται οι βασικές αρχές της προτεινόμενης εξελιγμένης αρχιτεκτονικής, δηλαδή, η Διάταξη Αναφοράς των κόμβων του Δικτύου, καθώς και η Διάταξη Αναφοράς των αντίστοιχων πρωτοκόλλων. Στο Κεφάλαιο 5 αναλύονται οι Γενικευμένες Διαδικασίες Ελέγχου, οι οποίες προκύπτουν με χρήση της προτεινόμενης Ενοποιημένης Σηματοδοσίας IP. Στο Κεφάλαιο 6 πραγματοποιείται η συνολική αποτίμηση της προτεινόμενης, στα πλαίσια της διατριβής, εξελιγμένης αρχιτεκτονικής, εξακριβώνοντας την πληρότητα και την ευστάθεια λειτουργίας του συστήματος και εξετάζοντας την ανάλυση επιδόσεων, αναφορικά με διάφορες παραμέτρους Ποιότητας Υπηρεσίας. Για την εξαγωγή των αποτελεσμάτων έχει εκτελεστεί ένα σύνολο δοκιμών στο πειραματικό δίκτυο εξομοίωσης της προτεινόμενης αρχιτεκτονικής, το οποίο έχει σχεδιαστεί και υλοποιηθεί ειδικά γι’ αυτό το σκοπό. Το κύριο μέρος της διατριβής ολοκληρώνεται με το Κεφάλαιο 7, όπου συνοψίζονται τα κυριότερα συμπεράσματα και παρουσιάζονται οι μελλοντικές επεκτάσεις.
Σχεδίαση και ανάπτυξη ανοικτής αρχιτεκτονικής διαμεσολαβητών και προτύπων προφίλ για υπηρεσίες με επίγνωση του πλαισίου χρήσης τους
Authors: Καπελλάκη Σοφία
Published: August 2021

Σκοπός της παρούσας διατριβής είναι η σχεδίαση και ανάπτυξη ενός συστήματος υποστήριξης υπηρεσιών βασισμένων στο πλαίσιο χρήσης τους. Συγκεκριμένα, ο στόχος του προτεινόμενου συστήματος είναι να καλύψει τις ανάγκες για ανάκτηση, διαχείριση και παροχή της απαιτούμενης πληροφορίας στις παρεχόμενες προς το χρήστη υπηρεσίες με ομοιόμορφο και προτυποποιημένο τρόπο, με χρήση προτύπων προφίλ και ενός συνόλου διαμεσολαβητών. Σε πρώτη φάση, γίνεται μία συνοπτική αναδρομή στη σημερινή κατάσταση στον τομέα της παροχής υπηρεσιών βασισμένων στο πλαίσιο χρήσης τους. Καταγράφονται οι έως τώρα προσπάθειες για τον καθορισμό των στοιχείων που αποτελούν το πλαίσιο χρήσης μίας υπηρεσίας, οι προσεγγίσεις μοντελοποίησης του και οι διάφορες αρχιτεκτονικές που υποστηρίζουν την παροχή τέτοιου είδους υπηρεσιών. Στη συνέχεια περιγράφεται μία πρώιμη προσπάθεια υλοποίησης πλατφόρμας παροχής υπηρεσιών αναζήτησης βασισμένων στη θέση και στις προτιμήσεις του χρήστη, καθώς και τα προβλήματα που παρουσιάστηκαν, από τα οποία προέκυψαν καίρια συμπεράσματα για τον σχεδίασμά και την υλοποίηση του προτεινόμενου συστήματος. Ακολουθεί εκτενής περιγραφή και ανάλυση του προτεινόμενου συστήματος. Παρουσιάζεται η προσέγγιση που ακολουθήθηκε για την μοντελοποίηση της πληροφορίας πλαισίου χρήσης υπηρεσίας με χρήση προφίλ βασισμένων σε ευρέως αποδεκτά πρότυπα, όπως το 3GPP Generic User Profile. Εν συνεχεία, περιγράφονται οι βασικές αρχές που ακολουθήθηκαν για τον σχεδιασμό του συστήματος, τα βασικά δομικά στοιχεία του, διαμεσολαβητές και υποσυστήματα, καθώς και η συνολική αρχιτεκτονική. Ιδιαίτερη βαρύτητα δίνεται στην περιγραφή της λειτουργικότητας και της υλοποίησης των επιμέρους οντοτήτων και των μηχανισμών επικοινωνίας τους. Τέλος, αναλύονται διεξοδικά οι βασικές λειτουργίες του συστήματος και περιγράφονται συνοπτικά οι υπηρεσίες που υλοποιήθηκαν για την επιβεβαίωση της ορθής λειτουργίας του. Επίσης, παρατίθεται η αποτίμηση της απόδοσης του συστήματος ως προς την ανάκτηση πληροφορίας θέσης χρήστη σε σχέση με την πλατφόρμα παροχής υπηρεσιών αναζήτησης. Η διατριβή ολοκληρώνεται με τα σημαντικότερα συμπεράσματα, καθώς και με την παρουσίαση των μελλοντικών επεκτάσεων της προτεινόμενης λύσης.
Η μετάβαση ως συνθήκη αντίληψης του αρχιτεκτονικού έργου
Authors: Δενδρινός Σταύρος
Published: August 2021

Η έρευνα αυτή, προσπαθεί να διερευνήσει τη σημασία της έλλογης μετακίνησής μας μέσα στον κόσμο, της μετάβασης από ένα σημείο του χώρου και του χρόνου σε ένα άλλο, ως διανοητικής διεργασίας παράλληλης με τη σωματική, φυσική πράξη της κίνησης. Προσπαθεί να δει πώς, μέσα από αυτή τη συνειδητή μετακίνηση, ο άνθρωπος αποκτά την εμπειρία εκείνη η οποία του επιτρέπει κατ' αρχάς να αντιλαμβάνεται και στη συνέχεια να κατανοεί τα στοιχεία που απαρτίζουν και αποτελούν τον "κόσμο", μέσα στον οποίο καλείται να κατοικήσει. Η διαδικασία αυτή επομένως, συναρτάται άμεσα με την ανθρώπινη ανάγκη κατοίκησης και αποτελεί έκφραση της ανθρώπινης μέριμνας. Η ανθρώπινη ύπαρξη λοιπόν, κατά την συνεχή μετάβασή της μέσα στον κόσμο, συγκροτεί δομικές συσχετίσεις, τις οποίες ιεραρχεί και καταχωρεί νοητικά, ανεξάρτητα αν καλείται να κατοικήσει στο φυσικό ή κατασκευασμένο περιβάλλον. Η έρευνα λοιπόν αυτή στοχεύει, πιο συγκεκριμένα, στην ανάδειξη της εμπρόθετης κίνησης του ανθρώπου, της μετάβασης, ως πρωταρχικού στοιχείου αντιληπτικής άρθρωσης και νοηματικής καταχώρησης των δομών που τον περιβάλλουν αλλά και του ίδιου του αρχιτεκτονικού έργου και της δομής του. Κατ’ επέκταση, η μετάβαση λειτουργεί ως πρωταρχικό στοιχείο, εντέλει, της κατανόησης της ταυτότητας αυτών των δομών αλλά και του "κόσμου" γενικότερα. […]
Μελέτη λεύκανσης απομελανωμένου παλαιόχαρτου εφημερίδων και περιοδικών
Authors: Φιλιππακοπούλου Θεοδώρα
Published: August 2021

Αντικείμενο της διατριβής είναι η μελέτη της λεύκανσης απομελανωμένου παλαιόχαρτου, το οποίο προέρχεται από ελληνικές εφημερίδες και περιοδικά. Πραγματοποιήθηκαν εργαστηριακές δοκιμές λεύκανσης κυρίως με τη χρήση υπεροξειδίου του υδρογόνου (Η2Ο2, στάδιο Ρ), διθειονικού νατρίου (Na2S2O4, στάδιο Υ) και φορμαμιδινοσουλφινικού οξέος (FAS, στάδιο F). Επιπλέον έγιναν δοκιμές αποχρωματισμού έγχρωμου παλαιόχαρτου εφημερίδων-καταλόγων. Μελετήθηκαν οι συνθήκες που επηρεάζουν την αποτελεσματικότητα της λεύκανσης κατά την εφαρμογή ενός σταδίου Ρ, ενός σταδίου Υ, ενός σταδίου F και συνδυασμό σταδίων ΡΥ. Με την εφαρμογή διαφόρων σταδίων λεύκανσης επιτεύχθηκε η παραγωγή χαρτόμαζας με οπτικές ιδιότητες παρόμοιες έως ανώτερες αυτών των ατύπωτων χαρτιών εφημερίδων που κυκλοφορούν στην ελληνική αγορά. Έτσι είναι δυνατή (μέσω της απομελάνωσης και λεύκανσης) η ανακύκλωση κλειστής πορείας του χαρτιού εφημερίδων και περιοδικών. Μέσω της λεύκανσης με Η2Ο2,Na2S2O4 και FAS αποχρωματίστηκαν αποτελεσματικά οι βαφές που περιέχουν τα έγχρωμα χαρτιά των εφημερίδων. Η προσθήκη μπεντονίτη κατά την απομελάνωση εφημερίδων εξάλειψε τα στίγματα μελανιού του χαρτιού και ενίσχυσε την αποτελεσματικότητα της λεύκανσης με Η2Ο2.
Η αποτελεσματικότητα της διδασκαλίας της νεοελληνικής στην ανάπτυξη των δεξιοτήτων του γραπτού λόγου των αλλοδαπών-παλιννοστούντων μαθητών, στη ΣΤ' τάξη του δημοτικού σχολείου
Authors: Καραδήμος Δημήτριος
Published: August 2021

Η ανάγνωση και η γραφή αποτελούν ανέκαθεν δύο κεντρικά σημεία στη διδασκαλία της NE στο Δημοτικό Σχολείο. Όμως παρά τις προσπάθειες που έγιναν να απεμπλακεί η διδασκαλία της γλώσσας από την «παραδοσιακή μέθοδο» και από την απομνημόνευση πινάκων και κανόνων, οι εννοιολογικοί ορισμοί των δύο δεξιοτήτων παραμένουν ασαφείς στα νέα αναλυτικά προγράμματα, στο εξής (Α-Π) και η προτεινόμενη μεθοδολογία για την ανάπτυξή τους, δε στηρίζεται στα συμπεράσματα των νέων θεωριών για τη διδακτική των γλωσσών. Η κατάσταση γίνεται περισσότερο περίπλοκη όταν τα ίδια αναλυτικά προγράμματα και η ίδια μεθοδολογία για τη διδασκαλία της NE ως μητρικής γλώσσας, εφαρμόζονται εξίσου και στους αλλόγλωσσους μαθητές, οι οποίοι τα τελευταία χρόνια αποτελούν ένα μεγάλο ποσοστό του συνολικού αριθμού των παιδιών της Πρωτοβάθμιας Εκπαίδευσης. Η ούτως ή άλλως αμφιβόλων αποτελεσμάτων διδασκαλία της NE, ως μητρικής γλώσσας, στην ανάπτυξη των δεξιοτήτων του γραπτού λόγου (Μήτσης, 1996:176-180), εφαρμόζεται για την ανάπτυξη των ίδιων δεξιοτήτων στους α-π μαθητές. Συνεπάγεται επομένως ότι τα αποτελέσματα αυτής της «πρωτοτυπίας» δεν μπορεί να είναι θετικά, αφού η εκμάθηση της ανάγνωσης και της παραγωγής γραπτού κειμένου σε ξένη ή δεύτερη γλώσσα, απαιτεί διαφορετική προσέγγιση και διδασκαλία απ' ό,τι η ανάπτυξη των ίδιων δεξιοτήτων στη μητρική γλώσσα. Αντικείμενο της έρευνάς μας δεν αποτελεί η επίρριψη ευθυνών αλλά η αντικειμενική περιγραφή της υφιστάμενης κατάστασης και η διατύπωση μίας προσέγγισης για την ανάπτυξη αυτών των δεξιοτήτων μέσα από τη διδασκαλία της NE, ως ξένης-δεύτερης γλώσσας. […]
Η κοινωνική σημασία της άσκησης για όλους
Authors: Σγάρας Κωνσταντίνος
Published: August 2021

Σκοπός της έρευνας είναι να δείξει, πως ένα ήπιας έως μέτριας προσπάθειας πρόγραμμα συστη-ματικής σωματικής άσκησης ταυτόχρονης ενίσχυσης της καρδιοαναπνευστικής αντοχής, της μυϊ-κής δύναμης και της ευλυγισίας των μεγάλων αρθρώσεων, έχει ευεργετική επίδραση στην ποιό-τητα ζωής και στην κοινωνική συμπεριφορά των ενηλίκων. Το δείγμα αποτελούσαν τριακόσια (n=300) εμφανώς υγιή άτομα (200 άνδρες και 100 γυναίκες) 35 έως 60 ετών, διαφορετικής επαγ-γελματικής απασχόλησης (δημόσιοι υπάλληλοι 34.7%, ιδιωτικοί υπάλληλοι 32.7%, ελεύθεροι επαγγελματίες 32.7 %). Χρησιμοποιήθηκαν δύο ομάδες, μία ερευνητική (n=150) και μία ελέγχου (n=150), οι οποίες χωρίστηκαν ηλικιακά σε τέσσερις υποομάδες (35-48 και 49-60 ετών) η καθε-μιά τους. Η ερευνητική ομάδα ακολούθησε οργανωμένο πρόγραμμα σωματικής άσκησης, συνο-λικής διάρκειας πέντε μηνών, με συχνότητα τρεις φορές την εβδομάδα, για 75 min, κάθε φορά. Το παρεμβατικό αυτό πρόγραμμα σωματικής άσκησης περιελάμβανε βελτίωση της αερόβιας ικα-νότητας στο 70%, ενδυνάμωση των μεγάλων μυϊκών ομάδων στο 20 % και βελτίωση της ευλυ-γισίας στο10% του χρόνου του. Πραγματοποιήθηκαν λειτουργικές και κοινωνιολογικές αξιολο-γήσεις. Μετρήσεις έγιναν πριν και μετά το πρόγραμμα, και στις δύο ομάδες. Μετρήθηκαν καρ-διοαναπνευστική αντοχή, μυϊκή ισχύς άκρων και κοιλιακών μυών και ευλυγισία. Για τη διερεύ-νηση της μεταβολής των κοινωνιολογικών χαρακτηριστικών χρησιμοποιήθηκαν δύο ανώνυμα ε-ρωτηματολόγια με 14 κλειστές ερωτήσεις, ομαδοποιημένες με βάση την ποιότητα ζωής, στο προ-σωπικό, οικογενειακό, κοινωνικό και επαγγελματικό τομέα. Τα αποτελέσματα έδειξαν ότι το πρόγραμμα άσκησης ωφέλησε περισσότερο τις γυναίκες, δημόσιες και ιδιωτικές υπαλλήλους, των μεγαλυτέρων ηλικιών, για λόγους κύρια ψυχοκοινωνικούς. Συμπεραίνεται ότι η συστηματι-κή τακτική άσκηση, πέρα από τις ευεργετικές επιδράσεις στις φυσιολογικές λειτουργίες του οργανισμού των ενηλίκων ατόμων, επιδρά θετικά και στη βελτίωση της ποιότητας ζωής τους.
Μορφές αυτοδιαλόγου για την εκμάθηση βασικών καλαθοσφαιρικών δεξιοτήτων
Authors: Πέρκος Στέφανος
Published: August 2021

Η τεχνική του αυτοδιαλόγου τα τελευταία χρόνια έχει αρχίσει να ερευνάται ιδιαίτερα αφενός σε θεωρητικό επίπεδο, και αφετέρου στις διάφορες πρακτικές του εφαρμογές για την αύξηση της αποτελεσματικότητας στα διάφορα αθλήματα. Σκοπός αυτής της έρευνας ήταν να εξετάσει την αποτελεσματικότητα του αυτοδιαλόγου όταν αυτή εντάσσεται στην καθημερινή προπονητική διαδικασία στο μπάσκετ. Δύο διαδοχικές εργασίες διερεύνησαν αρχικά την αποτελεσματικότητα του αυτοδιαλόγου με τη μορφή της τεχνικής υπόδειξης, και στην συνέχεια έγινε σύγκριση δύο διαφορετικών μορφών αυτοδιαλόγου: του παρακινητικού και εκείνου της τεχνικής υπόδειξης για την εκμάθηση τριών βασικών καλαθοσφαιρικών δεξιοτήτων (πάσα, ντρίπλα και σουτ). Στο πρώτο πείραμα συμμετείχαν 62 νεαροί αθλητές, ηλικίας 11-13 ετών (Μ=12,2), οι οποίοι χωρίστηκαν σε δύο ισάριθμες ομάδες και ακολούθησαν ένα συγκεκριμένο προπονητικό πρόγραμμα διάρκειας 12 εβδομάδων. Η ομάδα του αυτοδιαλόγου (ΟΑ) χρησιμοποιούσε τον αυτοδιάλογο με την μορφή της τεχνικής υπόδειξης ενώ η ομάδα ελέγχου (ΟΕ) ακολουθούσε μία κλασσική προπονητική διαδικασία. Μετρήσεις των επιδόσεων σε τακτά χρονικά διαστήματα έγιναν για τον έλεγχο της προόδου των αθλητών, ενώ ταυτόχρονα συμπλήρωναν σχετικά ερωτηματολόγια. Η ανάλυση των αποτελεσμάτων έδειξε ότι οι αθλητές της ΟΑ παρουσίασαν στατιστικά σημαντική βελτίση στην πάσα και την ντρίπλα σε σχέση με την ΟΕ, ενώ δεν παρουσιάστηκε σημαντική διαφορά μεταξύ των ομάδων για το σουτ. Η ανάλυση των ερωτηματολογίων έδειξε ότι οι αθλητές της ΟΑ χρησιμοποιούσαν πάρα πολύ τον αυτοδιάλογο, ενώ ταυτόχρονα πίστευαν ότι τους βοηθούσε για στην εκμάθηση της τεχνικής και στην αύξηση της σιγουριάς. Στο δεύτερο πείραμα χρησιμοποιήθηκαν 38 αθλητές, ηλικίας 11-13 ετών (Μ=12,8), οι οποίοι χρησιμοποίησαν εναλλακτικά τον παρακινητικό αυτοδιάλογο και εκείνον της τεχνικής υπόδειξης στις ίδιες καλαθοσφαιρικές δεξιότητες, ενώ ταυτόχρονα συμπλήρωναν και σχετικά ερωτηματολόγια. Η ανάλυση των αποτελεσμάτων δεν έδειξε σημαντικές διαφορές στην απόδοση με τη χρήση των διαφορετικών αυτών μορφών του αυτοδιαλόγου. Οι αθλητές επίσης προτιμούσαν τον παρακινητικό αυτοδιάλογο για την ντρίπλα και το σουτ, ενώ οι προτιμήσεις τους δεν παρουσίαζαν διαφορά για την πάσα. Γενικά τα αποτελέσματα δείχνουν ότι ο αυτοδιάλογος με τη μορφή της τεχνικής υπόδειξης είναι περισσότερο αποτελεσματικός για την εκμάθηση απλών καλαθοσφαιρικών δεξιοτήτων από την κλασική προπονητική διαδικασία, και μπορεί εύκολα να ενσωματωθεί στην καθημερινή πρακτική των προπονητών. Ωστόσο στους αθλητές αρέσει επίσης και η παρακινητική μορφή αυτοδιαλόγου. Με βάση τα παραπάνω αποτελέσματα, στο ιδιαίτερο τμήμα της παρούσας διατριβής, προτείνονται ιδέες για την εφαρμογή όλων των μορφών αυτών του αυτοδιαλόγου για την αύξηση της απόδοσης στην προπόνηση, αλλά και σε αγωνιστικές συνθήκες στην καλαθόσφαιρα.
Μηχανική παρέμβαση επί της γεωμετρίας της αριστεράς κοιλίας κατά την οξεία φάση του πειραματικού εμφράγματος του μυοκαρδίου
Authors: Τσιρίκος-Καραπάνος Νικόλαος
Published: August 2021

Σκοπός: Σκοπός της παρούσας εργασίας είναι η μελέτη της επίδρασης του ΙΑΒΡ στην λειτουργική γεωμετρία και την λειτουργία της αριστερός κοιλίας κατά την οξεία φάση του πειραματικού οξέος εμφράγματος του μυοκαρδίου μέχρι και τα πρώτα 30 min από την απολίνωση του προσθίου κατιόντα κλάδου (LAD). Υλικό και Μέθοδος: Σε 36 χοίρους πραγματοποιήθηκε απολίνωση του προσθίου κατιόντα κλάδου μετά την έκφυση του πρώτου διαγώνιου κλάδου. Μελετήθηκαν το κλάσμα εξώθησης EF% (με τη μέθοδο Simpson), η καρδιακή παροχή (CO) και η κλασματική βράχυνση του επιμήκους (FSL) και του βραχέως (FSS) άξονα της αριστερός κοιλίας με δισδιάστατο eccho - Doppler τεσσάρων κοιλοτήτων υποξιφοειδικά πριν και μετά την απολίνωση του LAD. Μετά την πρόκληση του εμφράγματος όλα τα πειραματόζωα παρέμειναν χωρίς καμία θεραπευτική παρέμβαση για 15 λεπτά. Οι μετρήσεις επαναλήφθηκαν κατόπιν στα 5, 15, 30 λεπτά και στις τέσσερις ομάδες που προέκυψαν με τυχαιοποίηση των πειραματόζωων ως εξής: ομάδα 1: Χωρίς θεραπεία, ομάδα 2: Ενδοφλέβια χορήγηση δοβουταμίνης 5 mg / kg / min, ομάδα 3: Χρήση ΙΑΒΡ, ομάδα 4: Συνδυασμένη ταυτόχρονη χρήση δοβουταμίνης + ΙΑΒΡ. Αποτελέσματα: Η FSL μειώνεται και στις 4 ομάδες σε στατιστικά σημαντικό βαθμό μετεμφραγματικά. Μεγαλύτερη βελτίωση στα 30 min παρουσιάζεται στην ομάδα 4 [ 16,85 ( /- 4,53) - 12,38 ( /- 5,5) ] σε σχέση με τις άλλες ομάδες. Η βελτίωση αυτή είναι στατιστικά σημαντική ως προς τις ομάδες 1 και 3 και μη στατιστικά σημαντική ως προς την ομάδα 2. Για την FSS υπάρχουν αντίστοιχα αποτελέσματα με την FSL, με την ομάδα 4 να παρουσιάζει την βέλτιστη τιμή στα 30 λεπτά και μάλιστα σε στατιστικά σημαντικό βαθμό ως προς τις 3 άλλες ομάδες [ 27,57 ( /- 3,75) - 24,27 ( /- 3,99) ]. Αντίστοιχα αποτελέσματα προκύπτουν και για τον λόγο FSL/FSS με την ομάδα 4 να πλεονεκτεί έναντι των άλλων 3 ομάδων σε στατιστικά σημαντικό βαθμό με την ομάδα 1 και 3 και σε μη στατιστικά σημαντικό βαθμό για την ομάδα 2. Το κλάσμα εξώθησης EF% μειώθηκε μετεμφραγματικά σε στατιστικά σημαντικό βαθμό και στις τέσσερις ομάδες. Μεγαλύτερη βελτίωση στα 30 λεπτά παρουσιάστηκε στην ομάδα 4 και μάλιστα σε στατιστικά σημαντικό βαθμό ως προς τις 3 άλλες ομάδες. Αξιοσημείωτο είναι το γεγονός ότι η ομάδα 2 βελτιώθηκε επίσης σε στατιστικά σημαντικό βαθμό σε σχέση με την ομάδα 1 και 3 που δεν είχαν μεταξύ τους στατιστικά σημαντική διάφορά. Αντίστοιχα αποτελέσματα παρατηρήθηκαν και για την καρδιακή παροχή CO με την ομάδα 4 να είναι η καλύτερη στα 30 λεπτά σε στατιστικά σημαντικό βαθμό ως προς την ομάδα 1 και 3 και σε μη στατιστικά σημαντικό βαθμό από την ομάδα 2. Συμπεράσματα: Ο συνδυασμός της ινότροπης δράσης της δοβουταμίνης με την μείωση του μεταφορτίου που πραγματοποιείται με το ΙΑΒΡ φαίνεται να είναι ο καλύτερος θεραπευτικός συνδυασμός για την οξεία φάση του οξέως εμφράγματος του μυοκαρδίου.
Ωοθηκικές επιδράσεις στην έκκριση των γοναδοτριφινών
Authors: Μαδεμτζής Ιορδάνης
Published: August 2021

Στόχος: 1ο μέρος. Η διερεύνηση του μηχανισμού τερματισμού του κύματος της LH στις γυναίκες. 2ο μέρος. Ο προσδιορισμός του ρόλου των ωοθηκικών στεροειδών στον έλεγχο της από τη GnRH προκαλούμενης έκκρισης των γοναδοτροφινών κατά την ωχρινική φάση του κύκλου. Μεθοδολογία: 1ο μέρος. Οκτώ γυναίκες με φυσιολογικό γεννητικό κύκλο μελετήθηκαν σε δύο κύκλους, τον κύκλο-1 και τον κύκλο-2. Στο κύκλο-2, οι γυναίκες υποβλήθηκαν σε κοιλιακή ολική υστερεκτομία μετά των εξαρτημάτων (TAH+BSO) την ημέρα 3 του κύκλου. Και στους δύο κύκλους, χορηγήθηκε διαδερμικώς οιστραδιόλη (100 μg την ημέρα 3 και 150 μg τις ημέρες 4 και 5). Δείγματα αίματος λαμβάνονταν κάθε 12 ώρες τις ημέρες 3 και 4 και στη συνέχεια κάθε 6 ώρες μέχρι την ημέρα 9. 2ο μέρος. Δεκαοκτώ γυναίκες με φυσιολογικούς γεννητικούς κύκλους μελετήθηκαν κατά την πρώτη εβδομάδα μετά από TAH+BSO, η οποία διενεργήθηκε κατά την πρώιμη προς μέση ωχρινική φάση του κύκλου. Οι 6 γυναίκες δεν έλαβαν καμία ορμονική θεραπεία μετεγχειρητικά (ομάδα 1), 6 έλαβαν οιστραδιόλη μέσω διαδερμικών αυτοκόλλητων (ομάδα 2) και οι υπόλοιπες 6 έλαβαν οιστραδιόλη και προγεστερόνη (ομάδα 3). Σε όλες τις γυναίκες διερευνήθηκε, καθημερινά, η απάντηση στα 30 min της LH (ΔLH) και της FSH (ΔFSH) στη GnRH (10 μg i.v.). Αποτελέσματα: 1ο μέρος. Και στους δύο κύκλους εκδηλώθηκε ενδογενές κύμα της LH. Τα χρονικά διαστήματα από την έναρξη χορήγησης της οιστραδιόλης μέχρι την έναρξη του κύματος και οι μέγιστες τιμές της LH ήταν παρόμοια και στους δύο κύκλους. Μετά την επίτευξη των μέγιστων επιπέδων της LH οι τιμές της μειώθηκαν σταδιακά στον κύκλο-1, ενώ παρέμειναν σταθερές στον κύκλο-2 και ήταν υψηλότερες από τις αντίστοιχες τιμές του κύκλου-1 (p<0.05). Οι τιμές της οιστραδιόλης και της προγεστερόνης ήταν παρόμοιες στους δύο κύκλους, αλλά μετά την έναρξη του κύματος, στον κύκλο-2 μειώθηκαν στη συνέχεια και ήταν χαμηλότερες από τις αντίστοιχες τιμές του κύκλου-1 (p<0.05). 2ο μέρος. Στην ομάδα 1, οι τιμές των FSH, LH και της ΔFSH αυξήθηκαν σταδιακά μετά την ωοθηκεκτομία, ενώ στις ομάδες 2 και 3 αυτή η αύξηση καθυστέρησε ή δεν παρατηρήθηκε. Οι τιμές της ΔLH έδειξαν τον ίδιο τύπο μεταβολών και στις τρεις ομάδες με μία σημαντική πτώση μέχρι τη μετεγχειρητική ημέρα 4 και μία σταδιακή αύξηση στη συνέχεια. Συμπεράσματα: 1ο μέρος. Ωοθηκικοί παράγοντες παρά η εξάντληση των υποφυσιακών εφεδρειών είναι σημαντικοί για τον τερματισμό του κύματος της LH. 2ο μέρος. Στην πρώιμη προς μέση ωχρινική φάση, η οιστραδιόλη και η προγεστερόνη συμμετέχουν στον έλεγχο της από τη GnRH προκαλούμενης έκκρισης της FSH, αλλά όχι της LH. Είναι πιθανόν ότι στην ωχρινική φάση, η απάντηση της LH στη GnRH ρυθμίζεται εν μέρει από τον GnSAF.
Εξελικτικές σχέσεις μεταξύ ειδών βρώμης (Avena spp.) και μελέτη των γονιδιωματικών μεταβολών σε διειδικά υβρίδια βρώμης με τη χρήση επαναλαμβανόμενων αλληλουχιών
Authors: Νικολουδάκης Νικόλαος
Published: August 2021

[…] Ο σκοπός αυτής της διδακτορικής μελέτης είναι η χρήση των νουκλεοτιδικών δεδομένων των ριβοσωμικών αλληλουχιών σε μια προσπάθεια να αναγνωριστούν είδη με πιθανό ρόλο στην εξέλιξη των πολυπλοειδών. Επιπλέον, στόχος της παρούσας εργασίας είναι και η ανάλυση συνθετικών και φυσικών διειδικών υβριδίων του γένους Avena (F₁ και F₂ γενιάς) και των γονέων τους, τόσο κυτταρογενετικά όσο και με τις τεχνικές των AFLP και RAPD για να καταγραφούν οι γονιδιωματικές μεταβολές που αυτά υφίστανται. Επιπροσθέτως ως μέρος μίας ευρείας ανάλυσης του γονιδιώματος, διερευνάται η επίπτωση του υβριδισμού στον αριθμό των rRNA αντιγράφων και του μεγέθους του γονιδιώματος των υβριδίων με την τεχνική της ποσοτικής PCR και με τις μετρήσεις πυρηνικού περιεχομένου (C-values), αντίστοιχα.